Kollár, Miroslav, poslanec NR SR (2021-01-29):
Vážené kolegyne, vážení kolegovia, sedí nás tu asi štrnásť, ak dobre počítam, primátorov, primátoriek, starostov, starostiek a my asi vieme najlepšie, čo to znamená potýkať sa s tým vizuálnym smogom. Pretože jedna vec je bezpečnosť pri cestách a odvádzanie pozornosti, druhá vec je kvalita verejných priestorov v obciach a mestách, v ktorých žijeme. Ja rozumiem tomu, čo hovorí aj pani Pleštinská. Treba nájsť naozaj balans medzi tým, aby bol aj priestor pre miestnych podnikateľov, ako odprezentovať svoj biznis, svoje prevádzky. My sme na to išli tak, že máme dva roky prijatú mestskú politiku vlastne vizuálneho smogu a reklamných stavieb, z ktorej je úplne jasné aj pre miestnych podnikateľov, za akých podmienok, akým spôsobom môžu propagovať svoje prevádzky, tak aby to zároveň akoby nešpatilo to mesto a vytváralo nejakú kvalitu verejného priestoru. Lebo aj tá vplýva na povedzme že na pohodu a dobrú náladu ľudí, ktorí v tých mestách žijú. My, keď sme začali riešiť vizuálny smog, zistili sme, že prvých 200 reklamných stavieb, ktoré sme išli v meste riešiť, z nich bolo presne 1 % povolených. A mysleli sme si, že ten proces bude jednoduchý, ako sa ich zbaviť, ale v istej chvíli narazíte na zákonné limity, na to naozaj, že tie sankcie sú nízke, že tie firmy hľadajú spôsob, ako sa tomu vyhnúť. Preto som rád a ďakujem kolegovi Lehotskému aj ostatným kolegom predkladateľom, že tu jednoducho dostávame do rúk lepší nástroj, ako efektívnejšie riešiť tých, ktorí jednoducho ten zákon prekračujú. A úprimne, ja sa nebojím problému na tých stavebných úradoch v mestách z hľadiska korupcie a podobne, pretože tam to prostredie je to naozaj že bližšie k tým ľuďom a si to akoby postrážia, sme pod väčším tlakom. Odporúčam naozaj urobiť si, v úvodzovkách, že mestské politiky, aby bolo jasné pre tých ľudí v tých mestách, za akých podmienok, s akými parametrami môžu tie reklamné stavby v tom meste umiestňovať. Mne ten návrh zákona rieši situáciu, že my sa stretávame s takou situáciou, že iné orgány štátu v minulosti za vlády tuto ľavého krídla SMER-u nám povydávali z môjho pohľadu že protiprávne stavebné povolenia na stavby, ku ktorým my sme vydali negatívne stanoviská, pretože sú v ochranných pásmach ciest, veľké televízne obrazovky, ktoré naozaj odvádzajú pozornosť. Ja tam mám na ceste II. triedy konkrétne príklady, kde pri tých obrazovkách prišli traja ľudia o život, pretože jednoducho vám to odvádza pozornosť, je tam prechod pre chodcov, ktorý jednoducho nevidieť. Čiže ja som rád, že podľa tohto zákona jednoducho aj tieto z môjho pohľadu nelegálne vydané stavebné povolenia stratia po tej prechodnej dobe platnosť a ja budem mať možnosť naozaj tlačiť aj na tie ostatné orgány, ktoré vydali, lebo toto boli, toto boli reklamné stavby, ktoré neboli v našej gescii a napriek nášmu negatívnemu stanovisku vydali to stavebné povolenie; aby sa už takéto stavebné povolenia, povolenia nevydávali. Čiže ďakujem veľmi pekne predkladateľom, odporúčam kolegom primátorom a starostom, prijmite si aj interné pravidlá, aby tí lokálni podnikatelia mali jasné pravidlá, vy ste boli chránení pred tými tlakmi, o ktorých hovoríte. A myslím si, že takýmto spôsobom sa jednak zvýši bezpečnosť pri cestách a jednak sa zvýši a skultúrni kvalita verejných priestorov v našich mestách a obciach. Ešte raz ďakujem, Tomáš.